62023TO0125_RES
Kawża T-125/23
Synapsa Med sp. z o.o.
vs
L-Uffiċċju tal-Proprjetà Intellettwali tal-Unjoni Ewropea (EUIPO)
Digriet tal-Qorti Ġenerali (It-Tieni Awla Estiża) tas-7 ta’ Awwissu 2024
“Trade mark tal-Unjoni Ewropea – Ħatra ta’ rappreżentant ġdid – Rikorrent li waqaf iwieġeb għat-talbiet tal-Qorti Ġenerali – Artikolu 131(2) tar-Regoli tal-Proċedura tal-Qorti Ġenerali. – Ma hemmx lok li tingħata deċiżjoni”
Rikors għal annullament – Rikors kontra deċiżjoni tal-Bord tal-Appell tal-Uffiċċju – Assenza ta’ rappreżentanza minn avukat – Nuqqas ta’ azzjoni tar-rikorrent – Ma hemmx lok li tingħata deċiżjoni
(Regoli tal-Proċedura tal-Qorti Ġenerali, Artikolu 131(2); Regolament tal-Parlament Ewropew u tal-Kunsill 2017/1001, Artikolu 71(3))
(ara l-punt 11, 12, 19, 22 sa 24)
Sunt
Permezz tad-digriet tagħha, il-Qorti Ġenerali ċċarat l-impatt ta’ meta ma jkunx hemm lok li tingħata deċiżjoni fuq l-effetti tad-deċiżjoni kkontestata f’kawżi dwar proprjetà intellettwali meta r-rikorrent ma jweġibx iktar għat-talbiet tal-Qorti Ġenerali.
Synapsa Med sp. z o.o., ir-rikorrenti, ippreżentat rikors intiż għall-annullament tad-deċiżjoni tal-Bord tal-Appell tal-Uffiċċju tal-Proprjetà Intellettwali tal-Unjoni Ewropea (EUIPO) li kien ċaħad ir-rikors tagħha kontra d-deċiżjoni ta’ annullament tat-trade mark verbali GRAVITY (
1
).
Fis-6 ta’ Frar 2024, ir-rappreżentant tar-rikorrenti informa lill-Qorti Ġenerali li huwa ma kienx għadu jirrappreżentaha. Permezz ta’ ittra tad-9 ta’ Frar 2024, il-Qorti Ġenerali wieġbitu li madankollu kien ser jibqa’ l-interlokutur tagħha sakemm ir-rikorrenti taħtar rappreżentant ġdid. Il-Qorti Ġenerali stednitu wkoll jinforma lir-rikorrenti li kienet din tal-aħħar li kellha taħtar rappreżentant ġdid.
Peress li r-rikorrenti ma ħatritx rappreżentant ġdid fit-terminu stabbilit, il-Qorti Ġenerali talbet lill-partijiet jesprimu ruħhom dwar il-possibbiltà għall-Qorti Ġenerali, skont l-Artikolu 131(2) tar-Regoli tal-Proċedura tal-Qorti Ġenerali, li tikkonstata ex officio, permezz ta’ digriet motivat, li ma kienx għad hemm lok li tingħata deċiżjoni. Ir-rikorrenti lanqas ma wieġbet għal din it-talba tal-Qorti Ġenerali.
Il-kunsiderazzjonijiet tal-Qorti Ġenerali
Qabelxejn, il-Qorti Ġenerali fakkret li, sabiex tiġi adita b’rikors, il-partijiet, minbarra l-Istati Membri, l-istituzzjonijiet tal-Unjoni, l-Istati Partijiet għall-Ftehim dwar iż-Żona Ekonomika Ewropea (ŻEE) minbarra l-Istati Membri u l-Awtorità ta’ Sorveljanza tal-Assoċjazzjoni Ewropea għall-Kummerċ Ħieles (EFTA) prevista mill-imsemmi ftehim, ma humiex awtorizzati jaġixxu waħedhom, iżda għandhom jużaw il-patroċinju ta’ terz li għandu jkun awtorizzat jipprattika quddiem qorti ta’ Stat Membru jew ta’ Stat parti għall-Ftehim dwar iż-ŻEE. Barra minn hekk, tali parti għandha tiżgura l-kontinwità tar-rappreżentanza tagħha minn avukat għat-tul kollu tal-proċedura, jiġifieri mill-preżentata tar-rikors san-notifika tad-deċiżjoni ġudizzjarja li ttemm il-proċedura. Minn dan isegwi li, meta avukat ma jibqax jirrappreżenta rikorrent fil-mori tal-kawża, huwa għandu jaħtar, mingħajr dewmien, rappreżentant ġdid sabiex tiġi ggarantita l-kontinwità tar-rappreżentanza tiegħu.
Sussegwentement, il-Qorti Ġenerali enfasizzat li n-nuqqas ta’ azzjoni tar-rikorrenti kien seħħ fil-mori tal-kawża u għalhekk ma kienx ta’ natura li jaffettwa l-ammissibbiltà tar-rikors fil-mument tal-preżentata tiegħu. Barra minn hekk, l-assenza ta’ ħatra fil-forma debita ta’ rappreżentant ġdid tista’ tikkostitwixxi, skont il-ġurisprudenza, prova suffiċjenti li r-rikorrent ma jkun għad għandu interess ġuridiku.
Fl-aħħar nett, il-Qorti Ġenerali ppreċiżat li l-fatt li waqfet twieġeb għall-komunikazzjonijiet min-naħa tal-Qorti Ġenerali, u b’hekk irrinunzjat milli tiddefendi l-interessi tagħha mingħajr madankollu ma rrinunzjat għar-rimedju tagħha, għalhekk ma kellux effett fuq il-proċedimenti quddiem l-EUIPO u, konsegwentement, fuq is-suġġett tar-rikors quddiem il-Qorti Ġenerali, iżda biss fuq il-kundizzjonijiet għat-tkomplija tal-eżami tar-rikors quddiem il-Qorti Ġenerali.
F’dan il-kuntest, il-konstatazzjoni li ma kienx hemm lok li tingħata deċiżjoni mill-Qorti Ġenerali abbażi tal-Artikolu 131(2) tar-Regoli tal-Proċedura tal-Qorti Ġenerali ma setgħetx tipprekludi d-deċiżjoni kkontestata milli jkollha l-effetti tagħha. F’dan ir-rigward, l-uniku għan tal-mekkaniżmu stabbilit mill-Artikolu 71(3) tar-Regolament 2017/1001 (
2
) jikkonsisti fil-fatt li d-deċiżjonijiet tal-Bordijiet tal-Appell ma jipproduċux effetti fl-istennija tal-eżitu tal-proċedura ġudizzjarja, sabiex jiġi ggarantit lill-partijiet ikkonċernati mid-deċiżjonijiet tal-EUIPO protezzjoni legali adatta għall-partikolarità tad-dritt tat-trade marks. Fil-fatt, ikun nieqes minn kull raġuni li tiġi rreġistrata trade mark, imbagħad li titħassar mir-reġistru u, jekk ikun il-każ, li tiġi rreġistrata mill-ġdid skont id-deċiżjonijiet mogħtija suċċessivament mill-istanzi tal-EUIPO u mill-qorti tal-Unjoni Ewropea. Minn dan isegwi li, għalkemm, ċertament, il-konstatazzjoni li ma kienx hemm lok li tingħata deċiżjoni ma tinsabx espressament fl-Artikolu 71(3) tar-Regolament 2017/1001 bħala terminu tal-effett sospensiv tar-rikorsi ppreżentati kontra d-deċiżjonijiet tal-Bordijiet tal-Appell, kellu jitqies li, għall-finijiet tal-applikazzjoni ta’ din id-dispożizzjoni, konstatazzjoni li ma kienx hemm lok li tingħata deċiżjoni abbażi tal-Artikolu 131(2) tar-Regoli tal-Proċedura kellha tiġi assimilata ma’ ċaħda tal-azzjoni mressqa quddiem il-Qorti Ġenerali fis-sens tal-Artikolu 71(3) tar-Regolament 2017/1001.
Għalhekk, il-Qorti Ġenerali kkonstatat ex officio li ma kienx għad hemm lok li tingħata deċiżjoni dwar ir-rikors.
(
1
)	Deċiżjoni tal-Ħames Bord tal-Appell tal-Uffiċċju tal-Proprjetà Intellettwali tal-Unjoni Ewropea (EUIPO) tad-9 ta’ Jannar 2023 (Każ R 923/2022-5) (iktar ’il quddiem id-“deċiżjoni kkontestata”).
(
2
)	Regolament (UE) 2017/1001 tal-Parlament Ewropew u tal-Kunsill tal-14 ta’ Ġunju 2017 dwar it-trademark tal-Unjoni Ewropea (ĠU 2017, L 154, p. 1).